section_heading: Prvi svjetski rat
paragraph_text: U rujnu 1915. Holtzendorff je reaktiviran, te je postao načelnikom Admiraliteta zamijenivši na tom mjestu Gustava Bachmanna. Postao je kao i Tirpitz zagovornik neograničenog podmorničkog ratovanja, te je 22. prosinca 1916. godine objavio memorandum koji je podnio caru Wilhelmu koji je sadržavao vojnu i ekonomsku analizu prema kojoj je neograničeni podmornički rat trebao dovesti do britanske predaje u roku od šest mjeseci. Memorandum je predviđao da će neograničeni podmornički rat dovesti do ulaska Sjedinjenih država u rat, ali je Holtzendorff smatrao da će Britanija biti svladana prije nego što će Sjedinjene države moći dati svoj doprinos u ratu. Holtzendorffov memorandum naišao je na podršku načelnika Glavnog stožera Paula von Hindenburga i njegovog zamjenika Ericha Ludendorffa, a i na kraju ga je podržao i sam car Wilhelm tako da je 1. veljače 1917. godine njemačka mornarica počela voditi neograničeni podmornički rat. U početku neograničeni podmornički rat je davao velike rezultate koji su međutim, s protekom vremena, te uvođenjem sustava konvoja, počeli biti sve manji tako da nisu doveli do britanske predaje. Holtzendorff je 22. ožujka 1917. odlikovan ordenom Pour le Mérite, te je u srpnju 1918. promaknut u velikog admirala, najviši čin u njemačkoj mornarici.